ലോക്ഡൗണ് ഞായര് മാത്രം തിരുവനന്തപുരം: ലോക്ഡൗണ് നിയന്ത്രണങ്ങള് അടിമുടി മാറ്റി. ടിപിആര് അടിസ്ഥാനത്തിലുള്ള നിലവിലെ നിയന്ത്രണം ഒഴിവാക്കി രോഗികളുടെ എണ്ണത്തിന്റെ അടിസ്ഥാനത്തില് മേഖല തിരിച്ച് അടച്ചിടാന് തീരുമാനം. രോഗികള് കൂടുതലുള്ള പ്രദേശങ്ങള് പൂര്ണമായും അടച്ചിടും. ക്ലസ്റ്റര് അടിസ്ഥാനത്തിലുള്ള നിയന്ത്രണം ഏര്പ്പെടുത്തുന്നതോടെ ഒരു ജില്ലയില് ഏഴോ എട്ടോ സ്ഥലങ്ങള് മാത്രമാകും പൂര്ണമായും അടച്ചിടുകയെന്നാണു സൂചന. ശനിയാഴ്ചത്തെ ലോക്ഡൗണ് പൂര്ണമായി ഒഴിവാക്കി. ഞായര് മാത്രം അടച്ചിടും. ഓഗസ്റ്റ് 15, ഓണത്തിന്റെ അവിട്ടം നാള് എന്നീ ഞായറാഴ്ചകളില് ലോക്ഡൗണ് ഉണ്ടാവില്ല. കടകളും വ്യാപാര സ്ഥാപനങ്ങളും ആഴ്ചയില് ആറു ദിവസവും തുറന്നു പ്രവര്ത്തിക്കാന് അനുവദിക്കും. രാവിലെ ഏഴു മുതല് രാത്രി ഒന്പതു വരെ കടകള് തുറക്കാനാകും. കടകളിലെ ജോലിക്കാര്ക്കും സാധനം വാങ്ങാനെത്തുന്നവര്ക്കും നിയന്ത്രണം ഏര്പ്പെടുത്തി. ഇവര് ഒരു ഡോസ് വാക്സിന് എങ്കിലും എടുത്തവരാകണം. അല്ലെങ്കില് ഒരു തവണയെങ്കിലും കോവിഡ് വന്നു പൂര്ണമായി ഭേദമായവരാകണം. അതുമല്ലെങ്കില് സമീപകാലത്ത് എടുത്ത കോവിഡ് നെഗറ്റീവ് സര്ട്ടിഫിക്കറ്റ് ഉണ്ടാകണം. ഇളവുകള് നാളെ പ്രാബല്യത്തില് വരും. ഇന്നലെ മുഖ്യമന്ത്രി പിണറായി വിജയന്റെ അധ്യക്ഷതയില് ചേര്ന്ന അവലോകന യോഗത്തിലാണ് പുതിയ തീരുമാനം. ലോക്ഡൗണ് രീതി മാറ്റിക്കൊണ്ടുള്ള സര്ക്കാര് തീരുമാനം ഇന്ന് ആരോഗ്യ മന്ത്രി വീണാ ജോര്ജ് നിയമസഭയില് പ്രഖ്യാപിക്കുമെന്ന് ഇന്നലെ വൈകുന്നേരം ചേര്ന്ന അവലോകന യോഗത്തില് മുഖ്യമന്ത്രി പിണറായി വിജയന് പറഞ്ഞു. നിലവിലെ കോവിഡ് നിയന്ത്രണങ്ങളില് വ്യാപാരികള് അടക്കമുള്ളവര് കടുത്ത വിമര്ശനം ഉയര്ത്തിയിരുന്നു. കോവിഡ് വ്യാപിക്കുന്ന മേഖലയില് താഴേത്തട്ടിലുള്ള നിയന്ത്രണം ഫലപ്രദമായി നടപ്പാക്കുന്നില്ലെന്ന വിമര്ശനവും സര്ക്കാരിനെതിരേ ഉയര്ന്നിരുന്നു.